ועדת הכלכלה, כנסת 17, פרוטוקול מספר 471, 2008-01-28 00:00

אבישי ברוורמן: רבותי, אני שאלתי אם יש פה איזה שהוא דיון סובסנטיבי והובהר לי שלהוציא את חבר הכנסת החרוץ יואל חסון וממני, אין כאן יותר מדי חברי כנסת ואין פה יותר מדי דיונים כאלה, מכיוון שכל הדיונים הטכניים הסתיימו לגבי החוק של מערכות התשלומים.

אבישי ברוורמן: לכן, ההצעה שלי היא שניתן לעורכת הדין ואגו להציג את הדברים.

אבישי ברוורמן: אם אין דברים סובסנטיביים, נעשה זאת במהירות האפשרית ונתפנה לזמן חופשי, כדי שהדיונים הבאים יהיו דיונים יותר ארוכים.

אורנה ואגו: אני חייבת עוד משהו מהישיבה הקודמת: נתבקשנו לפרסם באינטרנט את הכוונה להכריז על מערכת מערכת ה..., והכוונה ולפטור אותה מהוראות מסוימות לפי החוק.

אורנה ואגו: פרסמנו את זה והגשתי לעורכת הדין בנדלר את ההודעה שפרסמנו באינטרנט.

אורנה ואגו: זה חוב שלי מהישיבה הקודמת.

אבישי ברוורמן: בסדר.

לאה ורון: את מדברת על סעיף 11 להצעת החוק?

אורנה ואגו: אני עוברת לסעיף 13 שבהצעת החוק.

אתי בנדלר: בישיבה הקודמת הגענו לסעיף 16ג', ובו יש הפנייה לסעיף 44 לחוק בנק ישראל, שאותו מוצע לתקן בסעיף 23 להצעת החוק, להוסיף הוספת סעיף חדש לחוק בנק ישראל.

אתי בנדלר: אשר על כן התחיל הדיון בסעיף 23 להצעת החוק, שזה הוספת סעיף 44א' לחוק בנק ישראל.

אתי בנדלר: הדיון בזה טרם הסתיים וצריכים לסיים את הדיון באותו סעיף, ואז לחזור לסעיף 16ג'.

אבישי ברוורמן: אני מובל על ידי 3 נשים מקצועיות ואמונות.

אורנה ואגו: לאור ההערות שהועלו פה בישיבה הקודמת, אנחנו צמצמנו את הסעיף ואני מבקשת להקריא אותו לאחר תיקונו: "בחוק בנק ישראל התשי"ד-1954, אחרי סעיף 44 יבוא: מימוש שיעבוד ניירות ערך להבטחת אשראי 44א', על אף הוראות סעיף 19(ב) לחוק המשכון, להלן חוק המשכון, לא יממש הבנק שיעבוד על ניירות ערך, זכויות לניירות ערך או חשבון ניירות ערך על ניירות הערך שבו, כפי שיהיו במעת לעת, שנעשה כערובה למתן אשראי לתאגיד בנקאי כאמור בפרק זה, לפי סעיף 17(3) לחוק המשכון אלא לאחר שמסר הודעה על כוונתו לעשות כן 2 ימי עסקים מראש.

אורנה ואגו: אולם רשאי הבנק לממש את השעבוד בלא הודעה מראש כאמור, בהתקיים הודעת הנגיד או מי שהסמיך לכך אחד מאלה: 1.

אורנה ואגו: עיכוב במימוש השעבוד עלול לפגוע באופן משמעותי ביכולת לפרוע את ההתחייבות המובטחת.

אורנה ואגו: .. 2.

אורנה ואגו: מתקיימים תנאים אחרים המחייבים מימוש מיידי של השעבוד, כולו או חלקו.

אורנה ואגו: לענין החובה ליתן הודעה, לא יראו העברה של ניירות ערך המשועבדים לבנק מחשבון בבעלותו הבלעדית של הבנק כמימוש.

אורנה ואגו: "

אתי בנדלר: אני בקשתי בישיבה מקדימה שהיתה הבוקר, להוסיף לסעיף קטן (א) הוראה לפיה ההודעה על הכוונה לממש את השעבוד תימסר לחייב או לכל אדם שזכותו עלולה להיפגע מהמימוש.

אתי בנדלר: עורכת הדין ואגו נתנה את הסכמתה לתיקון הזה.

אבישי ברוורמן: יש לי שאלה: יושבים פה בחדר אנשים.

אבישי ברוורמן: האם יש למישהו הסתייגות מאיזו שהיא הצעה שכרגע עורכת דין ואגו מובילה בשם בנק ישראל?

אתי בנדלר: למה הכוונה?

אבישי ברוורמן: אני שואל אם יש מישהו שאינו מסכים עם הצעה הזאת?

אבישי ברוורמן: אם הדברים כולם מוסכמים, אפשר לקרוא אותם ולגמור.

אבישי ברוורמן: האם יש מישהו שיש לו הסתייגות לאחד הסעיפים כאן?

אתי בנדלר: כיוון שהכנסת לא פועלת כמו אוטומט ולא חותמת גומי של הגוף המבצע, הליכי חקיקה צריכים להתבצע בכנסת וקיימת חובה לקרוא כל סעיף ולהסביר אותו ואז הוועדה מאשרת או לא מאשרת.

אבישי ברוורמן: אז זה הולך להיות הליך אוטומטי, שיקראו ויעשו ויאשרו.

אבישי ברוורמן: תודה רבה.

אתי בנדלר: אני מבקשת שהיו"ר יאשר את סעיף 44.

אבישי ברוורמן: אני מאשר בקולי היחיד.

אורנה ואגו: האם אפשר לחזור עכשיו לסעיף 16(ג), כי סעיפים 16(א) ו-(ב) אושרו.

אורנה ואגו: סעיף 16(ג), לאחר שהוא מפנה לסעיף 44 (א) לא אושר עד שנדון בסעיף 44(א) והייתי מבקשת לחזור אליו עם תיקון קל: "(ג) על מימוש שיעבוד של ניירות ערך, על זכות לניירות ערך או של חשבון ניירות ערך המשמש ערובה להתחייבות של משתתף כלפי בנק ישראל, כאמור בסעיף קטן (א), יחולו הוראות סעיף 44א לחוק בנק ישראל, התשי"ד-1954, בשינויים המחוייבים.

אורנה ואגו: "

אבישי ברוורמן: מאושר.

אורנה ואגו: "סעיף 17.

אורנה ואגו: דרישת מידע.

אורנה ואגו: הנגיד או מי שהסמיך לכך רשאי לדרוש מידע ממפעיל מערכת תשלומים וממשתתף במערכת תשלומים, לרבות מידע בעניין היקפים וסכומים של הוראות תשלום, לצורך איסוף מידע סטטיסטי ועיבודו, ובלבד שמידע כאמור לא יכלול פרטים על משתתף מסוים, על מקבל שירות ממשתתף כאמור או על עסקה מסוימת.

אורנה ואגו: " יש כבר סעיפים של בקשות לדרישות מידע.

אורנה ואגו: השוני פה שהנגיד יהיה רשאי לפי סעיף זה לדרוש מידע מכל מערכת תשלומים, לא רק מערכת תשלומים שהוכרזה.

אורנה ואגו: המידע יהיה אגרגטיבי והוא לא יחשוף פרטים על - -

אבישי ברוורמן: מאושר.

אורנה ואגו: "סעיף 18.

אורנה ואגו: ערעור על החלטת הנגיד.

אורנה ואגו: מפעיל מערכת תשלומים או משתתף במערכת התשלומים, הרואה עצמו נפגע מהוראה שנתן הנגיד לפי חוק זה, רשאי לערער עליה לבית המשפט המחוזי בירושלים.

אורנה ואגו: "

אבישי ברוורמן: מאושר.

אתי בנדלר: משרד המשפטים, אתם שלמים עם הנושא הזה, שזה יהיה רק בית משפט מחוזי בירושלים?

אתי בנדלר: אתמול ביקשנו לברר את הנושא.

דלית זמיר: האמת היא שביררתי בטלפון עם הנהלת בתי המשפט.

מרים אילני: זה בסדר.

אבישי ברוורמן: מאושר.

אורנה ואגו: "סעיף 19.

אורנה ואגו: סודיות.

אורנה ואגו: (א) אדם שהגיע אליו מידע לפי חוק זה תוך כדי מילוי תפקידו, ישמרנו בסוד, לא יגלה אותו לאחר ולא יעשה בו כל שימוש, אלא לפי הוראות חוק זה או כל דין אחר, או לפי צו של בית משפט.

אורנה ואגו: (ב) על אף הוראות סעיף קטן (א), רשאי הנגיד לפרסם מידע כללי, שאין בו כדי לזהות משתתף מסוים, מקבל שירות ממשתתף כאמור או עסקה מסוימת.

אורנה ואגו: (ג) העובר על הוראות סעיף זה, דינו – מאסר שנה.

אורנה ואגו: "

אבישי ברוורמן: מאושר.

אורנה ואגו: "סעיף 20.

אורנה ואגו: עיצום כספי.

אורנה ואגו: (א) היה לנגיד יסוד סביר להניח כי מפעיל מערכת תשלומים, למעט מסלקת הבורסה, עשה אחת מאלה, רשאי הוא להטיל עליו עיצום כספי בסך 100,000 שקלים חדשים: (1) לא מסר מידע שנדרש למסרו לפי סעיף 5; (2) הפר הוראה שנתן הנגיד לפי סעיף 11; (3) לא מסר מידע או מסמך שנדרש למסרו לפי סעיף 12; (ב) נדרש מפעיל מערכת תשלומים למסור מידע לפי סעיף 17, ולא עשה כן, רשאי הנגיד להטיל עליו עיצום כספי בסך 15,000 שקלים חדשים.

אורנה ואגו: (ג) על עיצום כספי שהוטל לפי סעיפים קטנים (א) ו-(ב), יחולו הוראות סעיפים 14ט עד 14 יג ו-14טו לפקודת הבנקאות, 1941, בשינויים המחויבים.

אורנה ואגו: "

אתי בנדלר: תסבירי.

אורנה ואגו: החוק קובע מספר חובות שחלות על משתתפים או על מפעילי מערכת.

אורנה ואגו: על משתתפים, החובות שחלות עליהן, לא הטלנו עיצום כספי, רק על מפעילי מערכות תשלומים, אם הם לא מקיימים הוראות שהותנו לפי החוק, לא מוסרים מידע או הוראות שהנגיד קבע.

אתי בנדלר: שאלה: בפקודת הבנקאות, בין הסעיפים שאתם מפנים אליהם, לא מצאתי סעיף שדן בעדכון סכום העיצום הכספי.

אתי בנדלר: היום, בכל החוקים החדשים שדנים בהטלת עיצומים כספיים יש סעיף שמעדכן את סכום העיצום הכספי.

אתי בנדלר: האם לא היה ראוי לקבוע גם כאן שסכום העיצום הכספי יתעדכן לפחות אחת לשנה לפי שיעור עליית המדד שהיה ידוע ביום העדכון?

אורנה ואגו: העמדה הכללית של בנק ישראל, כפי שאני זוכרת אותה מתקופות של נגידים אחרים, שההוראות של עדכונים מאיצות את האינפלציה.

אתי בנדלר: אבל זה שוחק את סכום העיצום הכספי, שגם כך הוא לא בדיוק גבוה, ככל שמדובר בתאגידים בנקאיים.

אורנה ואגו: אנחנו נתקן אם יהיה צורך.

אורנה ואגו: אנחנו לא רואים חשיבות בסכום עצמו כמו בעצם הטלת העיצום.

אתי בנדלר: אתם לא מעוניינים...

צבי אילן: בעצם זה שזה שקלי ולא דולארי זה - -

אבישי ברוורמן: סעיף 20 מאושר.

אורנה ואגו: "סעיף 21.

אורנה ואגו: ביצוע ותקנות.

אורנה ואגו: שר האוצר ממונה על ביצוע הוראות חוק זה, והוא רשאי להתקין תקנות לביצועו.

אורנה ואגו: "

אבישי ברוורמן: מאושר.

אורנה ואגו: "סעיף 22.

אורנה ואגו: תיקון פקודת הבנקאות.

אורנה ואגו: בפקודת הבנקאות, 1941, בסעיף 8, אחרי סעיף קטן (ב) יבוא: "(ב1)" ופה אני רוצה לתקן ולכתוב "על מימוש שעבוד של ניירות ערך או של זכות לניירות ערך כנגד מתן אשראי לתאגיד בנקאי כאמור בסעיף קטן (א) יחולו הוראות סעיף 44א לחוק בנק ישראל, התשי"ד-1954, בשינויים המחויבים.

אורנה ואגו: " לאור התיקון של 23, ששם תיקנו הוראות מיוחדות לגבי מימוש, אנחנו מבקשים שבכל מקום שבנק ישראל נותן אשראי לתאגידים בנקאיים או לגופים המשתתפים במסלקה, יחולו אותן הוראות שיעבוד, וזה מהות התיקון.

אבישי ברוורמן: מאושר.

אורנה ואגו: את סעיף 23 אישרנו.

אורנה ואגו: לגבי סעיף 24, אבקש מעורכת הדין טלי אבן זהב להסביר אותו ועורכת הדין מרב לשם מהבורסה.

אורנה ואגו: "24.

אורנה ואגו: בחוק ניירות ערך, התשכ"ח-1968 – אנחנו מבקשים לתקן.

טל אבן זהב: "(1) בסעיף 50א, לאחר הגדרת מסלקה יבוא: כללי מסלקה - הכללים שעל פיהם מופעלת מסלקה כהגדרתה בסעיף זה.

טל אבן זהב: "

אתי בנדלר: יש צורך בהגדרה חדשה משום שנעשה לאחר מכן שימוש במונח "כללי מסלקה", והמונח הזה לא הוגדר.

אתי בנדלר: הבוקר דיברנו על כך ותודה על ההגדרה החדשה.

מירב לשם: הנוסח שהוצע תואם את ההגדרה בהצעת החוק, כללי מערכת או כללים שעל פיהם מופעלת מערכת - -

אבישי ברוורמן: מאושר.

אורנה ואגו: "סעיף קטן (2), במקום סעיף קטן (ו) יבוא: "(ו) המסלקה רשאית לממש שעבוד לפי הוראות סעיף קטן (ה) בלא מתן הודעה מראש לנותן השעבוד בדבר כוונתה לממש את השעבוד; המסלקה תמסור לנותן השעבוד הודעה על המימוש, סמוך לאחר ביצועו.

אורנה ואגו: "

מירב לשם: התיקון נדרש מכיוון שבנוסח הקיים של הסעיף המסלקה צריכה להודיע שני ימי עסקים מראש, לפני מימוש, אלא במקרים חריגים, ויש שני מקרים שהוגדרו בחוק: היום, בעידן מערכת זהב, הסליקה מתבצעת און-ליין, באותו רגע.

מירב לשם: עד הפעלת מערכת זהב הסריקה היתה מתבצעת שני ימי עסקים לאחר ביצוע העסקה במסחר.

מירב לשם: זה נתן זמן למסלקה שני ימי עסקים להתארגן במידת הצורך עד ביצוע הסליקה.

מירב לשם: היום, הסליקה כבר באותו יום ומתבצעת במהלך חלון סליקה רב צדדי שנפתח והמסלקה נדרשת לגייס נזילות במהירות על מנת לאפשר לשוק ההון להתאושש מהכשל של החבר.

אבישי ברוורמן: בואו ניקח דוגמה של סוסייטי ג'נרל, יש תנועות של מיליארדים פתאום והכל און-ליין וזה הדבר המרכזי.

אבישי ברוורמן: בסדר.

אבישי ברוורמן: מאושר.

אורנה ואגו: אם אנחנו מדברים על שיעבודים, אני מבקשת לחזור לסעיף שבנק ישראל ביקש לעשות בו תיקון, 44א.

אורנה ואגו: אנחנו צמצמנו את מה שביקשנו בהצעת החוק.

אורנה ואגו: רצינו שיעבוד ראשון וקבוע ולאור הערות יו"ר הוועדה, באנו במגעים עם משרד המשפטים והחלטנו כרגע לסגת מהבקשה הזאת לאור הבטחת משרד המשפטים שהוא יוציא חוות דעת לענין שיעבוד קבוע על חשבון ניירות ערך.

אורנה ואגו: אם לא יעלה באופן חד משמעי שניתן לשעבד בשיעבוד קבוע חשבון ניירות ערך, משרד המשפטים הבטיח שישקול תיקון בחוק המשכון.

אתי בנדלר: אנחנו מודים לכם על הנסיגה.

אורנה ואגו: "סעיף 24(3).

אורנה ואגו: אחרי סעיף 50א יבוא: חובות מסלקה.

אורנה ואגו: 50ב.

אורנה ואגו: מסלקה כהגדרתה בסעיף 50א, תהיה אחראית למילוי התנאים והדרישות החלים לגביה לפי הוראות חוק זה, ובכלל זה תנאים אלה: (1) גיבושם של כללים שיבטיחו את יציבותה, יעילותה ותפקודה.

אורנה ואגו: .. (4) קיומם של הסדרי גיבוי במסלקה למקרה חירום.

אורנה ואגו: "

אבישי ברוורמן: מאושר.

אורנה ואגו: "סעיף 50ג.

אורנה ואגו: (א) הרשות תבצע בקרה על מסלקה כהגדרתה בסעיף 50א כדי לוודא את יציבותה ויעילותה כאמור בסעיף 10 לחוק מערכות תשלומים", ופה אני מבקשת לתקן להתשס"ח-2008.

אורנה ואגו: "לשם כך תבחן, בין השאר, את עמידת המסלקה בהוראות סעיף 50ב וסעיף זה, ואת נאותות הכללים שעל פיהם פועלת המסלקה...

אתי בנדלר: הכנסת עכשיו את כללי המסלקה, הוספת הגדרה של כללי המסלקה.

אורנה ואגו: "ראתה הרשות, כי מסלקה אינה מקיימת חובה מחובותיה לפי סעיף 50 ב, רשאית היא, לאחר שנתנה למסלקה ולחברי המסלקה כמשמעותם בסעיף 50ב(1) הזדמנות לטעון את טענותיהם, להורות למסלקה, לקיים את החובה האמורה, באופן שתורה בתוך תקופה שתורה, ובין השאר להורות לה להתקין כללים או לשנותם, בהתאם להוראות סעיף 50ב או להפעיל את המסלקה בהתאם להוראות הסעיף האמור.

אורנה ואגו: (ג) לא קיימה המסלקה הוראה שנתנה לה הרשות לפי סעיף קטן (ב) להתקנת כללים או לשינוים, רשאית הרשות להתקינם או לשנותם בעצמה.

אורנה ואגו: התקינה או שינתה הרשות כללים לפי סעיף קטן זה, תודיע על כך למסלקה ותפרסם - - בהודעה על כך באתר האינטרנט של הרשות.

אורנה ואגו: הכללים או שינויים יכנסו לתוקף במועד שייקבע בפרסום או בהודעה כאמור.

אורנה ואגו: "

אתי בנדלר: המסלקה תודיע על התקנה או על שינוי של הכללים לחברי המסלקה, בהתאם לכללי המסלקה, זה גם מתחייב.

אתי בנדלר: "והכללים או שינוים יכנסו לתוקף במועד שיקבע בפרסום או בהודעה..." היא צריכה להודיע.

אתי בנדלר: זה שינוי שתואם את השינוי שאושר לגבי כללי המערכת בחוק בנק ישראל.

לאה ורון: זה לא מופיע בנוסח?

אורנה ואגו: להקריא את זה מחדש?

אתי בנדלר: לא, זה בסדר.

אבישי ברוורמן: מאושר עם השינויים.

אורנה ואגו: "(ד) יושב ראש הרשות או מי שהוא הסמיך לכך רשאי לדרוש מהמסלקה או מחבר מסלקה כמשמעותו בסעיף 50ב(1), במועד ובדרך שעליהם יורה, כל מידע או מסמך הדרושים לו לצורך ביצוע ההוראות לפי סעיף זה, לרבות מידע בדבר סכומן והיקפן של הוראת תשלום שהתקבלו או שבוצעו במסקלה, ומידע בדבר כללי המסלקה, ובלבד שלא יידרש מידע שיש בו כדי להביא לחשיפת זהותו של מקבל שירות מחבר מסלקה, אלא אם כן חשיפה כאמור חיונית לדעת יו"ר הרשות לביצוע ההוראה לפי סעיף זה.

אורנה ואגו: "

אבישי ברוורמן: מאושר.

טל אבן זהב: אם הפכנו את כל הסמכויות לסמכויות הרשות, יתכן שגם הסעיף הזה צריך להיות לרשות.

אתי בנדלר: ברצון רב.

אתי בנדלר: סמכות התקנת הכללים, היה לי ברור שזה סמכות הרשות ולא סמכות יו"ר הרשות.

אתי בנדלר: אם את סבורה שגם כאן, אדרבה.

טל אבן זהב: לא הסמכות עצמה אלא מה שנדרש לרשות לצורך ביצוע, כי אחרת הוא עצמו לא נדרש.

אתי בנדלר: אז יהיה: כל מידע או מסמך הדרושים לרשות לצורך ביצוע ההוראות וכולי.

אבישי ברוורמן: מאושר.

אורנה ואגו: "(3) בסעיף 52טו, אחרי סעף קטן (ב) יבוא: "(ב1) היה לרשות יסוד סביר להניח...

אורנה ואגו: רשאית היא להטיל עליה עיצום כספי בסכום הקבוע בפרט 1 לתוספת השישית לתאגיד המסווג בדרגה ה' (בפרק זה – הסכום הבסיסי למסלקה).

אורנה ואגו: "

אתי בנדלר: כאן מדובר על עיצום כספי בסכום הרבה יותר משמעותי מהסכומים שלפי חוק בנק ישראל.

אתי בנדלר: מדובר בסכום של 240 אלף ש"ח.

אבישי ברוורמן: מאושר.

אורנה ואגו: "(4) בסעיף 52טז, במקום "52טו(א) או (ב)" יבוא "52טו(א), (ב) או (ב1)";

אבישי ברוורמן: מאושר.

אורנה ואגו: "(5) בסעיף 52יז, בפסקה (1), אחרי "מכוח הוראה כאמור" יבוא "ולעניין הפרת הוראה כאמור בסעיף 52טו(ב1)" ובכל מקום, אחרי "מהסכום הבסיסי לתאגיד" יבוא "או למסלקה, לפי העניין".

אבישי ברוורמן: מאושר.

אורנה ואגו: "סעיף 25...

אתי בנדלר: כאן אני מזהירה שהתיקון של חוק המשכון יחייב הסבר הרבה יותר רחב האם הוא באמת מתחייב מחוק מערכות תשלומים או שמא מדובר בתיקון רוחבי שאינו מתחייב דווקא מחקיקת חוק מערכות תשלומים.

אורנה ואגו: "סעיף 25.

אורנה ואגו: תיקון חוק המשכון.

אורנה ואגו: "בחוק המשכון, התשכ"ז-1967, בסעיף 17(3), בהגדרה "משכון ניירות ערך", בפסקה (2) בסופה יבוא "או אצל מסלקה כהגדרתה בסעיף 50א לחוק ניירות ערך".

אורנה ואגו: במסגרת חקיקת בכר בוצעו תיקוני חקיקה שאפשרו לגופים מוסדיים, ביניהם בנק ישראל, לממש באופן עצמאי משכון שהוא ניירות ערך, שרשום לזכות אותו גוף אצל גוף מוסדי אחר.

אורנה ואגו: ניירות ערך שתאגידים בנקאיים משעבדים לזכות בנק ישראל כבטוחה לאשראי נרשמים במסלקת הבורסה לניירות ערך, אבל היא איננה מנויה בהגדרת גוף מוסדי לחוק המשכון.

אורנה ואגו: לכן, כל ההוראה שמתירה מימוש עצמי לא חלה על בנק ישראל לפי התיקון הזה.

אורנה ואגו: התיקון קצת יותר רחב מהחוק אבל החוק מדבר גם על שעבודים ועל מימוש שעבודים וזה חלק אינטגראלי ממימוש השעבוד והמימוש העצמי של השעבוד.

אתי בנדלר: אני מזכירה לך את בקשת יו"ר הוועדה בישיבה הקודמת, שלא להרחיב כאן תיקונים מעבר למתחייב בחקיקת חוק מערכות תשלומים.

אתי בנדלר: כאן זה תיקון לחוק בכר.

אבישי ברוורמן: האם אנחנו מתעסקים רק בסליקות ומסלקות או בהזדמנות הזאת מסלקים עוד משהו מהצד.

אבישי ברוורמן: האם זה כל כך חשוב להעביר את זה כאן?

מרים אילני: זה חשוב מאוד להעביר את זה כאן כי כל המערכת הזאת פועלת על בסיס בטוחות שניתנות לבנק ישראל ובעצם, אם לא נעשה את התיקון הזה, אין להם אפשרות לעשות - -

אבישי ברוורמן: זאת אומרת שזה דבר סובסנטיבי לחוק הזה.

מרים אילני: כשעשינו את חקיקת בכר, ההגדרה של המסלקה לא הוכנסה לתוך ההגדרה של גוף פיננסי משום שלמסלקה יש בחוק ניירות ערך את האפשרות למימוש עצמי.

מרים אילני: מחמת הטעות לא הכנסנו את ההגדרה הכוללת של האפשרות של בנק ישראל להפקיד את הניירות שלו...

מרים אילני: בלי התיקון הזה אי אפשר יהיה לממש את ניירות הערך בבנק ישראל - -

אבישי ברוורמן: סליחה, אני מנסה להבין.

אבישי ברוורמן: את אומרת שמכיוון שמסלקה היא גוף פיננסי ובחוק הקודם לא הגדירו מסלקה כגוף פיננסי, יש פה פרצה ולכן, המטרה כאן היא לכלול גם את המסלקה כגוף פיננסי.

מרים אילני: לא צריך להגדיר את המסלקה כגוף פיננסי לענין המימוש כיוון שיש לה הסדר משלה.

מרים אילני: אבל לענין האפשרות להפקיד ניירות אצל גוף פיננסי, היא חייבת להיות בתוך זה כי אחרת הבטוחה של בנק ישראל, אי אפשר יהיה לממש אותה.

אבישי ברוורמן: יש בזה היגיון.

אבישי ברוורמן: הרי בנק ישראל ומשרד האוצר חס וחלילה לא יכניסו לנו פה איזו עז...

מירב לשם: דבר שתהיו מודעים לו: המסלקה קיבלה על עצמה תפקיד מיוחד בחוק מערכות תשלומים ואנחנו נותנים שירות לבנק ישראל כי אנחנו מנהלים את כל הדוחות שלהם, זה לא היה עד היום.

מירב לשם: ברגע שלקחנו את התפקיד, אנחנו שינינו את ההגדרה.

אבישי ברוורמן: נראה לי שלא מנסים בהזדמנות זאת לכבוש טריטוריה נוספת.

אתי בנדלר: אבל לפעמים זה קורה על הדרך, כשמתקנים חוק.

אבישי ברוורמן: אני מסכים אתך.

אבישי ברוורמן: אנחנו מאשרים את זה.

מרים אילני: מבחניה פרקטית זה הכרחי.

אתי בנדלר: החוק מאושר לקריאה שנייה ושלישית ויונח בימים הקרובים.

אבישי ברוורמן: אני מאוד מודה לכן.

אבישי ברוורמן: הישיבה נעולה.